
Mensahe

Malugod na pagbati ang ipinaaabot ko sa lahat ng mga magsisipagtapos, sa kanilang punongguro, mga guro at mga magulang na walang sawang nakipagtulungan at gumabay sa mga mag-aaral upang maabot ang unang hakbang ng tagumpay – ang lebel Elementarya, Taong Panuruan 2013-2014!

Sadyang napapanahon ang tema ng pagdiriwang ngayong taon: “Hindi Natitinag ang Pusong Pilipino”. Inilalarawan nito ang isa sa pinakamahalagang katangian ng ating lahi – ang katatagan ng loob.

Simbolo ng tibay at katatagan ng loob ang inyong pagtatapos sapagkat maluwalhati ninyong napagtagumpayan ang mga hamon at pagsubok na hatid ng mahigit anim na taong paglalagi sa inyong mahal na paaralan. Tunay na kahanga-hanga na sa kabila ng mga suliraning kinakaharap ng ating lipunan, hindi natinag ang inyong determinasyong matuto at makapagtapos sa pag-aaral at maabot ninyo ang inyong mga pangarap.

Kapuri-puri ang pagsisikap ng inyong punongguro at mga guro na makapaghatid nang maayos at de-kalidad na edukasyon sa bawat kabataan sa pamamagitan ng pagtugon sa mga kinakailangang kasanayan at kaalaman ng mga mag-aaral. Ang ipinamamalas ninyong dedikasyon sa inyong paggawa ang nagpapalakas sa adhikain ng ating kagawaran.

Para naman sa mga magulang, dama ko ang kaligayahang mayroon kayo sa inyong mga puso. Sa kabila ng iba’t ibang suliraning kinakaharap sa pang-araw-araw na pamumuhay, hindi kayo nawalan ng pag-asang maitaguyod ang magandang edukasyon ng inyong mga anak. Hanga ako sa ipinamamalas ninyong katatagan ng loob. Patuloy nawa ninyong busugin ng pagmamahal ang mga kabataang tunay na pag-asa ng ating bayan.

Huwag nating kalimutang pasalamatan ang Poong Maylikha sapagkat sa gitna ng mga hamon sa ating buhay, hindi Niya tayo hinayaang tuluyang mapariwara at mawalan ng pag-asa.

Muli, ang aking mainit na pagbati. Hangad ko ang patuloy na tagumpay ng bawat isa.

